CELEX: 62013CO0665
Language: hu
Date: 2014-10-21
Title: A Bíróság (hatodik tanács) 2014. október 21-i végzése. # Sindicato Nacional dos Profissionais de Seguros e Afins kontra Via Directa - Companhia de Seguros SA. # Előzetes döntéshozatal iránti kérelem: Tribunal do Trabalho de Lisboa - Portugália. # Előzetes döntéshozatal iránti kérelem - Az eljárási szabályzat 53. cikkének (2) bekezdése - Az Európai Unió Alapjogi Chartája - Az egyenlőség és a hátrányos megkülönböztetés tilalmának elve - Az állami szektor egyes munkavállalói tekintetében munkabércsökkentésről rendelkező nemzeti szabályozás - Az uniós jog végrehajtásának hiánya - A Bíróság hatáskörének nyilvánvaló hiánya. # C-665/13. sz. ügy

A BÍRÓSÁG VÉGZÉSE (hatodik tanács)
      2014. október 21. (
            *1
         )
      „Előzetes döntéshozatal iránti kérelem — Az eljárási szabályzat 53. cikkének (2) bekezdése — Az Európai Unió Alapjogi Chartája — Az egyenlőség és a hátrányos megkülönböztetés tilalmának elve — Az állami szektor egyes munkavállalói tekintetében munkabércsökkentésről rendelkező nemzeti szabályozás — Az uniós jog végrehajtásának hiánya — A Bíróság hatáskörének nyilvánvaló hiánya”
      A C‑665/13. sz. ügyben,
      az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Tribunal do Trabalho de Lisboa (Portugália) a Bírósághoz 2013. december 16‑án érkezett, 2013. október 28‑i határozatával terjesztett elő az előtte
      a Sindicato Nacional dos Profissionais de Seguros e Afins
      
      és
      a Via Directa – Companhia de Seguros SA
      
      között folyamatban lévő eljárásban,
      A BÍRÓSÁG (hatodik tanács),
      tagjai: A. Borg Barthet, a hatodik tanács elnökeként eljáró bíró, E. Levits (előadó) és M. Berger bírák,
      főtanácsnok: M. Niilo Jääskinen,
      hivatalvezető: A. Calot Escobar,
      tekintettel a főtanácsnok meghallgatását követően hozott határozatra, miszerint az ügy elbírálására a Bíróság eljárási szabályzata 53. cikkének (2) bekezdése szerint, indokolt végzéssel kerül sor,
      meghozta a következő
      
         Végzést
      
      
               1
            
            
               Az előzetes döntéshozatal iránti kérelem az Európai Unió Alapjogi Chartája (a továbbiakban: Charta) 20. és 21. cikkének értelmezésére irányul.
            
         
               2
            
            
               A kérelmet a Sindicato Nacional dos Profissionais de Seguros e Afins és a Via Directa – Companhia de Seguros SA (a továbbiakban: Via Directa) között, a 2012. év tekintetében a szabadság és karácsony idejére járó rendkívüli juttatások, valamint a 13. és/vagy 14. havi illetménynek megfelelő ellátások felfüggesztése tárgyában folyamatban lévő peres eljárásban terjesztették elő.
            
         
         Jogi háttér
      
      
               3
            
            
               Portugáliában a 2012. évi költségvetés elfogadásáról szóló, 2011. december 30‑i 64‑B/2011. sz. törvény (Diário da República, 1. sorozat, 250. szám, 2011. december 30., a továbbiakban: a 2012. évi költségvetési törvény) a 20. cikkében előírja, hogy az állami szektor munkavállalóinak tekintetében a 2011. évi költségvetés elfogadásáról szóló, 2010. december 31‑i 55‑A/2010. sz. törvényben (Diário da República, 1. sorozat, 253. szám, 2011. december 31., a továbbiakban: a 2011. évi költségvetési törvény) megállapított bércsökkentések a 2012‑es év folyamán is hatályban maradnak.
            
         
               4
            
            
               A 2012. évi költségvetési törvénynek „A szabadság és karácsony idejére járó rendkívüli juttatások, illetve az ezekhez hasonló juttatások felfüggesztése” című 21. cikkének (1) bekezdése kimondja:
               „A Gazdasági és Pénzügyi Segítségnyújtási Program (GPSP) alkalmazásának ideje alatt a költségvetési egyensúly érdekében hozott különös intézkedésként fel kell függeszteni a szabadság és karácsony idejére járó rendkívüli juttatások, valamint a 13. és/vagy 14. havi illetménynek megfelelő bármely ellátás kifizetését a 2011. augusztus 26‑i 48/2011. sz. törvénnyel és a 2011. november 30‑i 60‑A/2011. sz. törvénnyel módosított, [2011. évi költségvetési törvény] 19. cikkének (9) bekezdésében felsorolt azon személyek tekintetében, akiknek a havi jövedelme meghaladja az 1100 euró összeget.”
            
         
         Az alapeljárás és az előzetes döntéshozatalra előterjesztett kérdések
      
      
               5
            
            
               A Via Directa portugál biztosítótársaság egy nyilvánosan működő részvénytársaság. E társaság aláírta az alapeljárás peres feleire alkalmazandó kollektív szerződést.
            
         
               6
            
            
               2012 januárjában a Via Directa a 2012. évi költségvetési törvény 21. cikke (1) bekezdésének a munkavállalóira való alkalmazásáról döntött, eltörölve az e kollektív szerződésben foglalt rendkívüli juttatásokat.
            
         
               7
            
            
               A 2012. évi költségvetési törvény további rendelkezésekkel egészítette ki a 2011. évi költségvetési törvényt, amely szintén az állami kiadások csökkentésére irányult.
            
         
               8
            
            
               A Tribunal do Trabalho do Porto, amely előtt két másik keresetet is indítottak a 2011. évi költségvetési törvény 19. cikkére, illetve a 2012. évi törvény 21. cikkére vonatkozóan, mivel komoly kétségei támadtak e cikkeknek az uniós jognak való megfelelőségét illetően, a Bírósághoz 2012. március 8‑án, illetve 2012. május 29‑én érkezett, két előzetes döntéshozatal iránti kérelmet terjesztett a Bíróság elé, amelyek ügyében a Bíróság meghozta a Sindicato dos Bancários do Norte és társai végzést (C‑128/12, EU:C:2013:149) és a Sindicato Nacional dos Profissionais de Seguros e Afins végzést (C‑264/12, EU:C:2014:2036).
            
         
               9
            
            
               A kérdést előterjesztő bíróság, anélkül, hogy bevárta volna a Bíróság C‑264/12. sz. ügyben hozott határozatát, a Bíróság elé terjesztette a jelen előzetes döntéshozatal iránti kérelmet, amely a C‑128/12. és a C‑264/12. sz. ügyben feltett kérdésekhez hasonló kérdéseket vet fel.
            
         
               10
            
            
               Mivel a Tribunal do Trabalho de Lisboa úgy ítélte meg, hogy a Bíróságnak a Charta 20. és 21. cikkének értelmezésére vonatkozó határozata számára az előtte fekvő jogvita elbírálásához szükséges, felfüggesztette az eljárását, és előzetes döntéshozatal céljából a következő kérdéseket terjesztette a Bíróság elé:
               
                        „1)
                     
                     
                        Úgy kell‑e értelmezni az egyenlő bánásmód elvét, amelyből valamennyi hátrányos megkülönböztetés tilalma következik, hogy az alkalmazandó az állami szektor munkavállalóira?
                     
                  
                        2)
                     
                     
                        A szóban forgó rendkívüli juttatások kifizetése felfüggesztésének az állam részéről történő egyoldalú előírása a munkaviszony jogi jellegén alapuló hátrányos megkülönböztetésnek minősül‑e, ha azt kizárólag a munkavállalók speciális kategóriájára, az állami szektor munkavállalóira alkalmazzák?”
                     
                  
         
         A Bíróság hatásköréről
      
      
               11
            
            
               A Bíróság eljárási szabályzatának 53. cikke (2) bekezdésének értelmében, ha a Bíróságnak nyilvánvalóan nincs hatásköre a kereset elbírálására, a Bíróság a főtanácsnok meghallgatását követően az eljárás során bármikor indokolt végzéssel határozhat az ügyben.
            
         
               12
            
            
               Az EUMSZ 267. cikk alapján előterjesztett előzetes döntéshozatal iránti kérelem keretében a Bíróság csak az Európai Unióra ruházott hatáskörök korlátain belül értelmezheti az uniós jogot (lásd: Corpul Naţional al Poliţiştilor végzés, C‑434/11, EU:C:2011:830, 13. pont; Sindicato dos Bancários do Norte és társai végzés, EU:C:2013:149, 9. pont; valamint Sindicato Nacional dos Profissionais de Seguros e Afins végzés, EU:C:2014:2036, 18. pont).
            
         
               13
            
            
               E tekintetben emlékeztetni kell arra, hogy a Bíróság a Sindicato Nacional dos Profissionais de Seguros e Afins (EU:C:2014:2036) végzésben azt állapította meg, hogy nyilvánvalóan nem rendelkezik hatáskörrel a Tribunal do Trabalho do Porto által előterjesztett kérdések elbírálására, amelyek hasonlóak voltak a jelen ügyben a Bíróság elé terjesztettekkel. Ugyanis, a jelen előzetes döntéshozatal iránti kérelemhez hasonlóan, az e végzés alapját képező előzetes döntéshozatalra utaló határozat sem tartalmazott olyan konkrét információt, amely lehetővé tette volna annak megállapítását, hogy a költségvetési törvény az uniós jog végrehajtását célozta volna.
            
         
               14
            
            
               Ebben az összefüggésben arra is emlékeztetni kell, hogy a Sindicato dos Bancários do Norte és társai végzés (EU:C:2013:149) alapját képező ügyben a Tribunal do Trabalho do Porto a 2011. évi költségvetési törvényre vonatkozóan olyan előzetes döntéshozatal iránti kérdéseket tett fel, amelyek hasonlóak voltak a Sindicato Nacional dos Profissionais de Seguros e Afins végzés (EU:C:2014:2036) alapját képező ügyben a 2012. évi költségvetési törvény tárgyában feltett kérdésekhez. E végzések közül az elsőben a Bíróság már megállapította hatáskörének nyilvánvaló hiányát az ekként feltett kérdések elbírálására, arra a körülményre való tekintettel, hogy az utaló végzés nem tartalmazott olyan konkrét információt, amely lehetővé tette volna annak megállapítását, hogy az érintett törvény az uniós jog végrehajtását célozta volna.
            
         
               15
            
            
               Az előbbiekből következően, akárcsak az említett végzések alapját képező két ügyben, a Bíróságnak a jelen előzetes döntéshozatal iránti kérelem elbírálására vonatkozó hatásköre ebben az ügyben sem állapítható meg – amely kérelem ügyében az eljárást egyébként mindaddig felfüggesztették, amíg a Bíróság a Sindicato Nacional dos Profissionais de Seguros e Afins végzés (EU:C:2014:2036) alapját képező ügyben nem hirdeti ki a határozatát.
            
         
               16
            
            
               E körülményekre tekintettel a Bíróság eljárási szabályzata 53. cikkének (2) bekezdése alapján azt kell megállapítani, hogy a Bíróság nyilvánvalóan nem rendelkezik hatáskörrel a Tribunal do Trabalho de Lisboa által benyújtott, jelen előzetes döntéshozatal iránti kérelem elbírálására.
            
         
         A költségekről
      
      
               17
            
            
               Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
            
          
            
               A fenti indokok alapján a Bíróság (hatodik tanács) a következőképpen határozott:
            
          
               
                  
                     Az Európai Unió Bírósága nyilvánvalóan nem rendelkezik hatáskörrel a Tribunal do Trabalho de Lisboa (Portugália) által a 2013. október 28‑i határozattal (C‑665/13. sz. ügy) benyújtott előzetes döntéshozatal iránti kérelem elbírálására.
                  
               
             
               
                  
                     Aláírások
                  
               
            (
            *1
         )	Az eljárás nyelve: portugál.